Rum fluit-fluit die beste | Netwerk24
Rum fluit-fluit die beste
Deur Alet Van Der Walt 08 Augustus 2019 06:01
Die Whistler-span is van links Stephan de Vos, Leon and Trevor Bruns en Karetus “Kantoor” Mzaka. Foto: Whistler African Style Rum
Dit is nie net op sportgebied wat Vrystaters weer die afgelope tyd hul staal getoon het nie, die beste donker rum ter wêreld word buite Hennenman in die hartjie van die provinsie gedistilleer.
Die Bruns-broers en hul swaer Stephan de Vos se gedistilleerde rum is Woensdagaand op ’n spoggeleentheid as die beste uit 200 inskrywings van oor die wêreld heen aangewys.
Sanri van Wyk, skakelbeampte van Whistler Rum, sê dié rum het die goue medalje op die eerste Old Mutual Spirit Show verwerf en in die kategorie vir speseryrum het Whistler ’n bronsmedalje verwerf.
Leon Bruns en sy regterhand, Kantoor Mzika, het dié prestasie behaal, skaars 18 maande nadat hulle begin het om rum te maak.
Bruns sê hulle het vir die kompetisie ingeskryf omdat hulle graag opbouende kritiek van kenners wou hê om hulle produk te kan verbeter.
Min het die twee groentjies geweet dat drie wêreldkenners sou dink hul rum verdien ’n goue medalje.
Mzika sê hy kon dit nie glo nie toe Bruns hom bel met die goeie nuus.
David Boyd, afgetrede hoof van Chivas Regal se produksiespan, David Smith, ’n Britse jenewerkenner en Jerome Royer, president van die Franse Brandewynfederasie, was die drie internasionale beoordelaars.
Plaaslike fynproewers wat beoordeel het, is Simone Musgrave, Mare-Loe Prinsloo, Andy Watts, Kresan Naidu, Dave Gunns, Mark Backhouse, Marlene Bester en Pieter de Bod.
Van Wyk sê dié pryse bewys dat die Vrystaat nie net goeie rugbyspelers uitvoer nie maar nou ook gehalte-drank by sy lys van spogprodukte kan voeg.
Die rum word in egte Afrika-styl gemaak, wat vereis dat die rumstoker ’n gebore Afrikaan moet wees terwyl die grondstowwe, die rumvate en die toerusting alles uit Afrika-bodem moet wees.